Alexander Nevskij
Alexander Nevskij var en russisk fregat, som strandede ud for Harboøre Tange i 1868. Om bord var 724 mand, deriblandt storfyrst Aleksej, søn af zar Aleksander 2. De fleste blev reddet, blandt disse storfyrsten. Han gav store gaver til redningsmændene og et orgel til kirken.
Strandingen gav velstand og gode historier i den fattige egn. Genstande fra strandingen kom efter auktion i familiers eje gennem generationer, og mange af dem er endt i Lemvig Museums Alexander Nevskij samling, der findes på Kystcentret i Thyborøn. Fregattens anker står på Thyborøn havn.